**Begrunnelse – ALLV111; Kand. nr. 144**

Oppgaven har fått karakteren C, som i de veiledende karakterbeskrivelsene fra Universitets- og Høgskolerådet er definert på følgende måte:

“Jevnt god prestasjon som er tilfredsstillende på de fleste områder. Kandidaten viser god vurderingsevne og selvstendighet på de viktigste områdene.”

Den gitte oppgaven som besvares har ordlyden “Drøft og samanlikn menneskesyn og framstillingsform i “Jobs bok” og den greske tragedien.”

I vurderingen har kommisjonen lagt vekt på at dette jevnt over er en god eksamensbesvarelse på bachelornivå, og som ligger i C-karakterens nedre leie.

Samtidig som besvarelsen forbilledlig fremsetter oppgaveordlyden som sin hovedproblemstilling, arbeider den noe tungt i argumentasjonen for hva den er på utkikk etter og vil bringe for en dag til støtte for et løsningsforslag. Underveis reiser den òg noen tilleggsproblemstillinger som ikke besvares.

Med fordel og som et pluss velger den seg i løsningsforsøket dikotomien fri vilje *vs*. determinisme som et gjennomgående hovedspor i sammenlikningen av de to verkene. Dette har relevans til oppgavesvarets bud på menneskesynet i verkene. Trass i besvarelsens fine systematiske oppbygging, er de fremstillingsmessige hhv. strukturelle analyse-anførslene i deler diskutable og ikke helt ut understøttende som argumenter i sammenhengen. Eksempelvis er påstanden om korets rolle i den greske tragedien diskutabel og krever mer innsats. Tilsvarende lar andre fremhevede form- og strukturelementer mer å ønske. En del enkeltformuleringer er uklare og noe uforløste.

Etterretteligheten i referanseapparat og akribi er god.

På bakgrunn av ovenstående er eksamensbesvarelsen vurdert til karakteren C.